
25 години, Национална федерация на работодателите на инвалиди

В сградата на ЦКС София се проведе национален форум, с който беше отбелязана 25-годишнината на Националната федерация на работодателите на инвалиди. Форумът премина под надслов: 25 години НФРИ - пътят на социалните предприемачи”. Днес Националната федерация на работодателите на инвалиди (НФРИ) обединява десетки предприятия в цялата страна, 

които осигуряват работа на стотици 

хора с увреждания и променят 

живота им. 

Преди 25 години група хора, обвързани с каузата за социална справедливост създават организация, която днес е символ на устойчивост, професионализъм и човечност. Сега НФРИ е организация, която защитава и насърчава отделни предприемачи и подпомага предприятията както с представителни действия и защитни функции, така и с методически указания в тяхното развитие. НФРИ е сред активистите на Националния съвет за хората с увреждания към Министерския съвет. Тя е сигурният мост между държавата, бизнеса и хората. Към настоящия момент федерацията обединява над 70 малки бизнеса и общински предприятия за хора с увреждания, които през всичките години дават устойчиви работни места. Дейността на НФРИ е оценена и в страните от Европейския съюз. За 25 години НФРИ организира и участва в запомнящи се европейски форуми и става съосновател на предприемачество. Ежегодните изложения на произведеното в предприятията за хора с увреждания в Пловдив, София и други градове в страната, са несъмнено един от най-важните нейни успехи. И днес федерацията продължава да бъде двигател на промяната, като подкрепя модернизацията и иновациите в социалната икономика. Тя е за пример в политиките за хората с увреждания с разработената обучителна програма, която е налична на електронната платформа за социално предприемачество. Може би и не всеки знае, че за първи път в работата на НФРИ е въведено понятието „подкрепена заетост” , което влезе в закона за насърчаване на заетостта. А думите на ЕЛИ ТОДОРОВА, директор на Националната федерация на работодателите на хора с увреждания трябва да се четат като с най-главни букви: 

„От 13 предприятия в началото, сега сме повече от 70. Това са предприятия, които не просто произвеждат -те променят животи! Стремим се и към разширяване на нашето членство, защото НФРИ отстоява идеята, че трудът дава достойнство, а общността дава сила. Това е пътят, по който ще вървим и занапред. Това е мрежа, създадена от предприемачи, смели ръководители, които не са изгубили ентусиазма и смелостта дори и в най-тежките години."

2025 година ще остане в историята като първата следюбилейна година

Някак неусетно и красиво преминаваха дните на 2025 г., а събитията следваха своя благороден ред, за да съберат наниза на нашето битие. 2025 година ще остане в историята като първата следюбилейна година до първото столетие на Съюза на глухите в България. И за радост, ще се запомни като спокойна и целеустремена към бъдещето, което градим всички заедно. Успехите бяха много, гордостта и благодарността радваха дните ни, а самочувствието ни носеше сигурност. Особено това се отнасяше за младите хора, които „порастваха” пред очите ни като достойни наследници на достойните години на СГБ. 2025 година ще остане паметна и с многото юбилеи. С достойните юбилеи от създаването на някои от нашите  районни организации, с юбилеите на Центъра и кабинетите за ранна рехабилитация на слуха и говора, със стогодишнината на училището ни в Пловдив, с годишнини от наши събития и... с юбилеите на много наши членове. И всеки от тях - със своето място в историята на СГБ и със своето послание към бъдещето. Разбира се, проблеми имаше. Но волята да ги преодоляваме беше по-силна. Затова 2025 година нека да запомним като добра и продължаваща творчески хода на начертаното през юбилейната година на СГБ. А днес нека да си припомним най-добрите мигове, с които в спомените ни ще остане да грее 2025-та. Заслужава си гордостта!

Другата 2026 година с отчетно-изборните събрания на нашите териториални и районни организации. Предстоят ни силни дни!  Предстои ни гордост от постигнатото,  предстои ни непримиримост за несвършеното, и още повече – мотивирана надежда за новите ни стремежи и успехи.  Ще очакваме и нови лидери, които, в  синхрон с времето, ще насочват напред  нашите стремежи и възможности. 

График в Районна организация на глухите в Плевен:  Събрание на ТО- Плевен, 1 март 2026 г. от 11.00 ч. в клуба на РО 

Събрание на пълномощниците на РО-Плевен, 21 март 2026 г. от 10.00 ч. в клуба на РО 

***

Всичко за красотата, 30-годишният юбилей на група „Жестим"

Вечерта на 3 декември 2025 г., дата, която по целия свят се отбелязва като Международен ден на хората с увреждания, зала 11 на кино „Люмиер" в НДК се изпълни с очакване, емоция и празнично настроение. Този символичен ден придаде още по-дълбок смисъл на събитието, защото стотици гости се събраха, за да отбележат 30-годишния юбилей на група „Жестим" – днес единствената по рода си българска група за синхронно пеене с жестов превод и танц. Под патронажа на Министерството на културата, концертът се превърна в блестящ пример за това как достъпното изкуство може да обединява хора, да дава сила на общности и да превръща културните пространства в места на приобщаване. В продължение на три десетилетия група „Жестим" заема специално място в българските сценични изкуства. Създадена и ръководена от художествения визионер Мария Атанасова, групата развива уникален стил, който съчетава движение, жест, ритъм и визуален разказ.

ТИШИНА, СГБ

200 години от създаване на брайловото писмо и 120 години от неговото прилагане в България, Реализирани мероприятия от Съюза на слепите в България

На 4 януари 1809 г. в село Кувре до Париж - Франция се ражда Луи Брайл. На тригодишна възраст губи зрението си, в резултат на злополука в кожарската работилница на баща си. На десетгодишна възраст започва да учи в Кралския институт за слепи в Париж, който е създаден през 1786 г. от Валентин Аюи. През 1821 г. учебното заведение е посетено от капитан Шарл Барбие с цел демонстрация на неговата релефна дванадесетточкова система за нощно писане, предназначена за ползване от командния състав на Наполеоновата армия. На срещата присъства Луи Брайл и взаимствайки идеята започва да разработва своят шестточков шрифт, предназначен за ползване от слепи изразяващ букви, препинателни знаци, цифри и ноти. Той развива своята система и за нейна рождена дата се счита 1825 г. През следващите три десетилетия брайловата писменост минава своя труден път на утвърждаване и налагане в целия свят в образователния процес на хората без зрение. През 1905 г. доктора по педагогика Стойчо Донев - първият директор на Държавния институт за слепи в България адаптира брайловото писмо към българския език. През 2025 година се навършиха 200 г. от създаването на брайловото писмо и 120 г. от прилагането му в нашата страна. По този повод ССБ заедно с партньори организираха следните мероприятия. Национален конкурс за четене на брайлов шрифт. Конкурсът беше реализиран в партньорство с Национално читалище на слепите „Луи Брайл 1928 г.“ и премина в два етапа. Първоначално няколко регионални организации организираха местни състезания за определяне на техните представители за Националния конкурс. На 25 и 26 ноември 2025 г. в хотел „Поп Харитон“ гр. Дряново се проведе Националния конкурс за четене на брайлов шрифт. Общият брой на състезателите, придружителите, жури и шофьори включили се в реализацията на събитието беше 38 човека. Участниците в конкурса бяха оценени от жури с Председател проф. Петър Стайков. В зависимост от уменията си състезателите бяха разпределени в две групи.

1. Висша лига - системно и от дълги години ползващи брайловото писмо - 8 състезатели; 2.
Втора лига - периодично ползващи брайлов шрифт - 9 състезатели;

След консултации с журито и с цел поддържане на интереса към брайловото писмо и използването му в живота на хората с увредено зрение бе планирано да се проведе отново конкурса за четене на брайлов шрифт, като неговия обхват да бъде разширен, чрез включване на отделен кръг за деца с нарушено зрение.

Организирана бе Кръгла маса

С цел тържествено отбелязване на 200 г. от създаване на брайловото писмо и 120 г. от прилагането му в България, ССБ организира кръгла маса в партньорство с ръководствата на катедра „Специална педагогика“ при СУ „Свети Климент Охридски“ и Българска асоциация за обучение на зрително затруднени деца. Мероприятието се проведе на 3-ти Декември от 12.30 ч. в зала 2 на Ректората на СУ „Св. Климент Охридски“. В него взеха участие около 65 представители на Министерството на образованието и науката, Френско посолство, СУ „Св. Климент Охридски“, Българска асоциация за обучение на зрително затруднени деца, ССБ, Национално читалище на слепите „Луи Брайл 1928“, Фондация „Хоризонти“ гр. София, Регионалните центрове на процеса на приобщаващо образовение при МОН от страната, Център за социална рехабилитация и интеграция на хора със зрителни увреждания „Светлина“ гр. София и Федерация „Спорт за хора със зрителни увреждания“ София. 

Кръглата маса беше открита от проф. д-р на педагогическите науки Мира Цветкова- Арсова. На кръглата маса бяха изнесени следните  доклади:

1.
„Двувековни традиции и нови хоризонти на брайловото писмо“ - Проф. Владимир Радулов.

2.
„Брайловото писмо в СУ за деца със зрителни увреждания „Проф. д-р Иван Шишманов“ Варна - Снежана Пенева и Геновева Зашева - преподаватели в СУУНЗ „Проф. д-р Иван Шишманов“ – Варна.

3.
 „Брайлът - съвременни перспективи“ - Ивелина Ватева-Георгиева - СУУНЗ „Луи Брайл“ – София.

4.
„Брайловото писмо - обучение, мултиграмотност чрез технологиите в приобщаващото образование“ - Илияна Киркова - „Регионален център на процеса на приобщаващо образование“ Враца при МОН.

5.
„От брайловото наследство до функционалната оценка: приобщаване чрез разбиране и пълноценно включване на деца и ученици със зрителни затруднения в общообразователната среда“ - Виктория Огородник и Цветелина Драганова -  „Регионален център на процеса на приобщаващо образование“ София при МОН.

6.
„История и развитие на брайловото печатане“ - Марина Петкова - редактор в списание „Зари“ ССБ.

7.
„Националното читалище на слепите Луи Брайл - пазител на традицията и среда за иновации в използването и разпространението на брайловото писмо“ - Петър Стайков.

8.
„3D технологиите в помощ на хората с нарушено зрение“ - Проф. Николай Стоименов и доктор Габриела Коцева - Институт по информационни и комуникационни технологии при БАН.

9.
„Брайловото писмо в университетската подготовка на студенти по специална педагогика“ - доц. Маргарита Томова - СУ „Св. Климент Охридски“.

Дневният ред на кръглата маса включваше и демонстрационна част:

1.
Четене на брайлови текстове от студенти в специалността „Специална педагогика“ в СУ „Св. Климент Охридски“.

2.
Демонстрация на брайловото устройство Orbit Reader 20 plus - Димитър Димитров ЦСРИ „Светлина“ София.

ЦУ на ССБ

Законодателството в България предлага
данъчни облекчения за хора с увреждания.

Какво е данъчно облекчение?

Данъчното облекчение представлява намаление на дължимия данък. Може да ползвате следните облекчения (част втора, глава четвърта от ЗДДФЛ):

- Намалена работоспособност;

- Доброволно осигуряване и застраховане;

- Осигурителен стаж при пенсиониране;

- Дарения;

- Млади семейства;

- Деца;

- Деца с увреждания;

- Безкасови плащания;

- За подобрения и/или ремонт на недвижим жилищен имот.

За какви данъчни облекчения може да се кандидатства?

Най-същественото облекчение при намалена работоспособност е свързано с данъка върху доходите на физически лица. То дава право на намаляване на сумата на годишната данъчна основа със съответна сума, за което трябва да направиш справка в Националната агенция по приходите (НАП). Данъчното облекчение за намалена работоспособност е за лица с 50 и над 50 на сто намалена работоспособност (чл. 18 от ЗДДФЛ). Към 2022 година дава възможност да намалите данъчната си основа със 7920 лв. Данъчното облекчение може да ползваш включително за годината на настъпване на неработоспособността, както и за годината на изтичане срока на валидност на експертното решение, в което е определена намалената работоспособност.

Данъчната основа, която се намалява по този начин, се формира от доходи от трудови и други стопански правоотношения, доходи от наеми и прехвърляне на права и имущество, доходи от лихви, награди и подобни.

По-специфично е изчислението на облекчението при доходи от дейност като едноличен търговец. Когато това е единственият доход на лицето с намалена работоспособност, то той се намалява с пълната сума от 7920 лева. Когато, обаче, са налице и други от гореизброените видове доход, първо се изчислява тяхната сума като данъчна основа и само при наличие на остатък се добавя част от дохода като едноличен търговец.

Има ли и други данъчни облекчения при лица с увреждания?

Когато лице с намалена работоспособност упражнява патентна дейност като едноличен търговец, има право да ползва 50 процента намаление от патентния данък, при условие, че през цялата данъчна година извършва дейността си лично без наети работници.

Лицата с намалена работоспособност получават намаление и от данък сгради в размер на 75 % . Това намаление се отнася само за имот, който се използва като основно жилище.

Напълно освободени от данък МПС са превозните средства с обем на двигателя до 2000 куб. см и с мощност до 117,64 kW, собственост на лица с трайно намалена работоспособност.

Какво трябва да имаш за да кандидатстваш за данъчно облекчение?

Трябва да имаш влязло в сила решение на трудово експертната лекарска комисия (ТЕЛК) или националната експертна лекарска комисия (НЕЛК). Решението трябва да е валидно, т.е. да не е с изтекъл срок.

Увреждането по оценката на ТЕЛК трябва да е минимум 50%.

Годишният размер на облекчението може да се ползва както за годината на настъпване на неработоспособността, така и за годината, в която изтича срокът на валидност на решението - така например, ако физическо лице има издадено решение на ТЕЛК с намалена работоспособност 65 на сто, в сила от 15.07.2025 г. за срок от 3 години, в годишен аспект лицето има право да ползва облекчение в пълен размер.

Важно: Лицата с 50 и над 50 на сто намалена работоспособност, установена след навършване на възрастта за придобиване право на пенсия за осигурителен стаж и възраст по чл. 68 от Кодекса за социално осигуряване, както и лицата, навършили възрастта за придобиване право на пенсия за осигурителен стаж в срока на решението на ТЕЛК/НЕЛК, могат да ползват данъчното облекчение пожизнено, без оглед на определения в решението срок. Например физическо лице, което притежава експертно решение на ТЕЛК със срок от 1.07.2023 до 1.07.2026 г. с определена намалена работоспособност 60 на сто, е навършило възрастта за пенсия на 05.03.2026 г., при което за лицето това е валидно решение (пожизнено), тъй като то е навършило възрастта за пенсия в срока на решението.

Какво трябва да се направи, за да се ползва данъчно облекчение за намалена работоспособност?

Данъчното облекчение може да се ползва от физически лица, включително такива, извършващи дейност като едноличен търговец, като за ползването му се попълва Част І в Приложение № 10 на годишната данъчна декларация по чл. 50 ЗДДФЛ.

Данъчни облекчения ползваш само когато нямаш подлежащи на принудително изпълнение публични задължения към датата на подаване на годишната данъчна декларация.

Медицинската експертиза на временната неработоспособност най-често е обект на дейност на лекуващите лекари – джипита, извънболнични специалисти, стоматолози и болнични лекари, които издават еднолично болничен лист до 14 дни за едно заболяване. Експертиза на временната неработоспособност за по-дълъг период до 6 месеца се осъществява от лекарска консултативна комисия (ЛКК) и много рядко за периода от 6-я до 12-я месец от териториална експертна лекарска комисия (ТЕЛК). Болничен лист за временна нетрудоспособност се издава в случаите, определени с чл. 6 от Наредбата за медицинска експертиза: “чл. 6 (1) Временна неработоспособност е налице в случаите, при които осигуреното лице не може или е възпрепятствано да работи поради: общо заболяване; злополука; професионална болест; лечение в чужбина; санаторно-курортно лечение; належащ медицински преглед или изследване; карантина; отстраняване от работа по предписание на здравните органи; гледане на болен или на карантиниран член от семейството; належащо придружаване на болен член от семейството за медицински преглед; изследване или лечение в същото или в друго населено място, в страната или в чужбина; бременност и раждане; гледане на здраво дете, върнато от детско заведение поради карантина в заведението." Болничният лист се издава еднолично от лекуващия лекар или стоматолог до 14 дни за едно заболяване, но за не повече от 40 дни с прекъсване в една календарна година. Когато пациентът е от друга област, продължителността на болничния лист е до 3 дни. Лекар от спешна помощ може да издаде болничен лист до 3 дни. Според КСО за гледане на болно дете се полагат до 60 дни от календарна година за всички членове на семейството, като майката може да ползва 40 дни от горепосочените 60. Болничният лист се издава в деня на установяване на нетрудоспособността, като датата на започване на отпуска може да бъде предходният, същият или следващият ден на прегледа. Пациентът е длъжен да представи болничния лист или да уведоми работодателя до 2 дни от издаването му. Не се издава болничен лист за временна нетрудоспособност на болния, когато при прегледа се установи, че осигуреният е работоспособен; в този случай в служебната бележка, ако такава се поиска, се отбелязва датата и часът на явяването и напускането на лечебното заведение. В зависимост от състоянието на болния се определя един от следните режими за ползване на отпуска: болничен; санаторно-курортен; на легло – постоянно или в определени часове на денонощието; стаен; амбулаторен; свободен; само в населеното място, където болният прекарва отпуска по болест; с право да отиде в друго населено място на страната. Болничният лист за цялото време на лечение се издава еднолично от лекуващия лекар, лекаря по дентална медицина. В случаите, когато след болнично лечение болният се нуждае и от домашен отпуск, включително, болничен лист се издава от ЛКК, в който се включват дните за болнично лечение, в т.ч. денят на изписването, както и не повече от 30 дни за домашно лечение. Насочването на пациента към ТЕЛК се извършва от личния лекар или ЛКК при следните обстоятелства: Личният лекар насочва пациента към ТЕЛК, когато приеме, че е налице трайно намалена работоспособност или вид и степен на увреждане, която не е предшествана от временна неработоспособност. ЛКК насочва пациента към ТЕЛК при предхождаща временна неработоспособност. Лицата, които по медицински показания не са в състояние да се явят в ТЕЛК, се освидетелстват на място.

Синдромът на Даун, митове и реалности, за които не знаем

Не си мислете, че диагнозата “Синдром на Даун” е краят на света. Помнете, че заболяването се лекува. Често след раждане на дете със синдром на Даун майките изпадат в паника, и то защото лекарите не им дават достатъчна и пълна информация, детето е непълноценно, няма да се научи да ходи и говори и едва ли ще доживее до зряла възраст. А ако доживее, ще стане агресивно, неуправляемо и т.н. На майката се налага да посвети целия си живот на него и да не помисли например за второ дете, а мъжът й няма да издържи. Историята продължава още по-тъжно, майката се бори да запази детето си, но зад вратата на болничната стая вече чакат обработените съпруг и свекърва. Бебето ще остане тук и те трябва да забравят за него, а родителите ще си родят друго, здраво, пълноценно. “Какво да се прави - казват - и природата прави грешки, а точно такава една грешка е генетичният срив, при който при чиста случайност оплодената яйцеклетка вместо 46 има 47 хромозома... Примирете се!”. Голяма част от тези страшни неща, които казват на младите майки, са пълна измислица. Просто на родителите трябва да се обясни цялата истина, за да може, така както и на Запад да се сведе до минимум броят на децата, които остават в родилния дом и наистина нямат бъдеще. Хайде да разгледаме митовете по-подробно. Специалистите са готови да разсеят всички митове за децата със синдром на Даун. Те казват, че такива деца могат и да ходят, и да говорят. Само дето при тях това ще се случи по-късно, отколкото при връстниците им. А това е свързано с особеностите на тяхното развитие, обусловено от наличието на излишните хромозоми. При 30-40 на сто от децата със синдрома на Даун има проблеми с органите на храносмилането и със сърцето. Но ако е необходима операция, всичко се оправя бързо.   Следващата заблуда е в спецификата при развитието на черепните кости.  Генетичното нарушение обуславя някои аспекти от недоразвитието. Носните кухини са слабо изразени и горната челюст е малка. Затова носът често се пълни със слуз и детето суче трудно, може да се развие инфекция в ушите, което води до намаляване на слуха. Езикът трудно се намества в малката уста. Оттук се появява синдромът на нощната апнея, когато коренът на езика запушва глътката и пречи на нормалното дишане. Но нима при здравите деца никога не са се появявали подобни проблеми? Безусловно са се появявали и са се лекували. Не са малко твърденията, че децата със синдрома на Даун са дебилни на вид и с постоянно изплезен език. Но ако ни е запушен носът, и ние ще ходим с изплезен език. Към 12-ата година всичко ще си влезе в нормата. Ако ринитът се лекува навреме и в случай на необходимост се отстранят аденоидите, езикът ще се прибере. Твърденията за повишен полов инстинкт при такива деца също са абсолютно пресилени. Момченцата с тази болест са стерилни и всъщност в сексуален план си остават винаги деца. Момичетата се развиват нормално и могат да станат майки, въпреки че е голям рискът такава майка да роди дете с наследствен синдром на Даун. Повярвайте, така е! Болните с този синдром имат сериозен потенциал. И стигаме до най-важното: умът на децата със синдрома на Даун. По-рано се смяташе, че наличието на този синдром е съпроводено със сериозна умствена изостаналост. Но в наши дни е станало ясно, че това съвсем не е така. Тези болни имат сериозен потенциал и могат да научат много. Майките не са в състояние сами да се справят с болните си “нестандартни” деца, необходими са помощници. Такива деца се чувстват “на мястото си”, ако практически бъдат научени да се занимават с нещо - например да се грижат за животни, да работят по озеленяване, в градината. Тяхното търпение и спокойствие, тяхната готовност да вършат часове наред монотонна работа, предизвикват искрено уважение. Но детето трябва да бъде непрекъснато занимавано. Повторението, настойчивостта и специалните методики ще донесат успех. ВНИМАНИЕ! Деца със синдрома на Даун се появяват еднакво често в различни страни, в различни социални слоеве и в различни климатични зони. В случая нямат никакво значение възрастта на родителите, начинът им на живот, здравето, както и цветът на кожата. Винаги и навсякъде един на седемстотин ще страда от синдрома на Даун. Любовта към болния е най-доброто лекарство.

Бабинден по стар обичай, Какво повеляват традициите

На 8 януари, или 21 януари стар стил, се празнува Денят на родилната помощ, известен още като Бабинден. Бабинден е един от големите народни женски празници, посветен на "бабите" - жените, които помагали при раждане на младите булки и невести, които са раждали. Обредността през този ден е подчинена главно на желанието да се засвидетелстват почит и уважение към възрастните жени, които са "бабували" на родилките. Този празник е езически и идва от далечните праславянски времена, но се е запазил. По време на Възраждането е бил изключително почитан. Днес Бабинден губи доста от обредните си обичаи, но пък се празнува от по-възрастните и е свързан с много смях и веселие. Още преди изгрев слънце майките с деца от една до тригодишна възраст отиват на чешмата да налеят прясна вода. В котлето с водата пускат стрък босилек или здравец. Вземат калъп сапун и една нова кърпа и се отправят към дома на бабата да "полеят". Обредното поливане на бабата-акушерка се извършва под плодно дърво в градината, върху дръвника или отпред на стълбите. Всяка жена подава на бабата сапуна, полива вода да се измие и я дарява с пешкира, който е донесла. След това бабата избърсва мокрите си ръце в полите на невестите – да са плодовити и лесно да раждат. Бабата закичва невестата и с китка здравец, вързана с "мартеничка" - червен и бял конец. Често при поливането бабата хвърля с шепите си вода нагоре и подскача три пъти, като изрича: "Да рипкат децата и да станат бели и червени! Колкото капки, толкоз берекет и здраве!". След поливането жените даряват бабата с ризи, чорапи, платно, които премятат на дясното рамо. От своя страна, бабата връзва на дясната ръчичка на децата, които е отродила ("хванала") червено и бяло конче със сребърна монета и също им дава чорапки и ризки. После измива лицето на детето, тъй като се вярва, че на Бабинден водата, минала през бабините ръце, притежава пречистваща сила. В някои райони обичаят е майките да водят на Бабинден децата си при бабата, докато навършат три годинки, за да ги благослови. "Бабата" има и друга важна обредна роля за майката и детето. Още след като завърши раждането тя напълва стомна с вода, потапя в нея китка босилек и я отнася в черквата. Свещеникът освещава водата и благославя бабата. После тя връща "молитвената вода" при родилката, която си мие лицето и сипва по малко в коритото на детето при всяко къпане чак до 40-ия му ден – периодът за пречистване след раждането. На обяд булките и невестите се събират на празнично угощение в дома на бабата-акушерка. Всяка жена носи прясна погача, баница, варена или печена кокошка и бъклица с ракия или вино. Целува ръка на "бабата" и й подава подноса с храната. Дъщерите и снахите подреждат дълга и богата трапеза, около която сядат всички присъстващи. Започва весело и буйно пиршество, придружено с песни, танци и понякога с твърде пиперливи и разюздани закачки и сценки. Често бабата поставя около врата си наниз от червени чушки и с керемида кади под полите на жените, за да раждат повече деца. Наричанията и припевките имат в повечето случаи сексуален символичен смисъл. След обеда на трапезата у бабата започват да идват и мъжете. От 1951 година Бабинден е обявен за Ден на род илната помощ и на акушерките и гинеколозите.

И на този 21 януари- 2026, жените от всички клубове  на хората с увреждания и пенсионера в гр. Плевен, отбелязаха по-подобаващ начин този ден. Жените се събраха в клубните помещения, други в кафета или пицарии, като първата им работа бе да подредят по масите донесените ястия. Нагласените кулинарни изложби включваха много видове сладки и солени баници, лучници, тутманици, тиквеници, сладки, кейкове и други вкусотии. Всичките тези ястия са по традиционно изпитани рецепти на жените. По стар български обичай посрещнаха "бабата" с пита, шарена сол, мед и китчица здравец. След като всички се настаниха, организаторите на клубовете прочетоха много обстойна информация за смисъла на този ден, че той от 1951 година е приет за официален ден на родилната помощ, на акушерките и лекарите акушер-гинеколози. Поднесени бяха подаръци на многодетните майки. След това жените поляха символично на акушерка, изродиха дете, което се оказа момче и го нарекоха Гамунчо. За доброто настроение се грижеха уредбата на клуба, както и изпълннията на вокалните групи на всеки от клубовете.

За девет човека без дом Община Плевен е осигурила временен подслон от началото на м. декември до края на януари 2026

Четирима са настанените в момента бездомни хора в осигурените от Община Плевен чрез Общинско  предприятие „Жилфонд“ помещения на ул. „Тотлебен“ № 1 в града. Мярката се реализира съгласно  Заповед на кмета д-р Валентин Христов и е в сила от 1 ноември 2025 г. до 31 март 2026 г. И четиримата  безпризорни са мъже, те са в задоволително здравословно състояние, на възраст са между 50 и 68 години. Сигналите за тях са получени както на тел. 112, така и на Горещия телефон на Община Плевен  064/ 881 323. 

Със застудяването на времето през м. декември 2025 година са започнали да постъпват в Община Плевен сигналите за безпризорни хора. Преди тези 4 души, в помещенията подслон са намерили други 5 човека, също мъже. За настанените лица се осигуряват отопление и нормални битови условия. Домашният социален патронаж, съвместно с Българския червен кръст -Плевен, ежедневно осигуряват храна и дрехи за подслонените. Процедурата по временното настаняване започва след подаден сигнал на тел. 112. След уведомяване на Община Плевен, съвместно с Центъра за спешна медицинска помощ, Областната дирекция на МВР, социалните служби и БЧК се предприемат действия по настаняване. Подслоненото лице задължително попълва декларация за съгласие за пребиваване в общинското помещение. Срокът за престой е до един месец от датата на настаняване. В този период служители на Общината търсят контакт с близки на лицето или възможности за включване в подходяща дългосрочна социална услуга.

Здраве

Остеопенията и остеопорозата са две състояния, свързани с намалена костна плътност, но често се бъркат. Въпреки че и двете засягат здравината на костите, те имат различна степен на тежест и рискове. Разбирането на разликата между остеопения и остеопороза е ключово за навременна профилактика и поддържане на добро костно здраве – особено при жените след 40-годишна възраст, когато рискът започва да се увеличава.

Какво е остеопения? Остеопенията представлява състояние, при което костната плътност е по-ниска от нормалната, но не е достатъчно ниска, за да се класифицира като остеопороза. Тя се счита за „предупредителен сигнал“, че костите започват да губят своята структура и сила.

Ключови характеристики на остеопенията:

•
Лека до умерена загуба на костна маса

•
Обикновено протича без симптоми

•
Установява се чрез изследване DXA (дензитометрия)

•
Повишава риска от развитие на остеопороза в бъдеще

Тъй като остеопенията рядко причинява болка или дискомфорт, много хора не подозират за състоянието си, докато не направят профилактично изследване.

Какво е остеопороза? Остеопорозата е прогресивно заболяване, при което костите стават толкова крехки, че дори минимално натоварване може да доведе до фрактури. Тя е една от най-честите причини за счупвания при жените след менопауза.

Характеристики на остеопорозата:

•
Значителна загуба на костна плътност

•
Повишен риск от фрактури – най-често на китката, бедрената кост и прешлените

•
Може да доведе до болки в гърба, намаляване на ръста и промяна в стойката („прегърбване“)

•
Често се нарича „тихият крадец“ заради бавното и безсимптомно развитие

Остеопорозата е сериозно състояние, което изисква лечение, промяна в начина на живот и редовно проследяване.

Основната разлика между остеопения и остеопороза

Разликата се определя най-вече чрез резултатите от костната плътност, измерена с DXA скенер:

•
Остеопения: T-score между –1.0 и –2.5

•
Остеопороза: T-score под –2.5

С други думи, остеопенията е междинен етап между нормалната костна плътност и остеопорозата. Докато остеопенията сигнализира за риск, остеопорозата вече означава реална загуба на костна сила и повишена опасност от счупвания.

Причини и рискови фактори

И за двете състояния основните рискови фактори са сходни:

1. Хормонални промени

•
Менопауза

•
Намалени нива на естроген

2. Неправилно хранене

•
Недостиг на калций и витамин D

•
Нисък прием на витамини и минерали

3. Начин на живот

•
Заседналост

•
Тютюнопушене

•
Прекомерна употреба на алкохол

4. Генетични фактори

•
Наследственост

•
Малък индекс на телесна маса (BMI)

5. Заболявания и медикаменти

•
Хормонални нарушения

•
Дългосрочен прием на кортикостероиди

Симптоми – как да ги различим?

Остеопения:

•
Обикновено няма видими симптоми

•
Установява се само чрез DXA изследване

Остеопороза:

•
Болки в гърба

•
Чести фрактури

•
Намаляване на ръста

•
Прегърбена стойка (кифоза)

Това прави профилактиката и ранното изследване изключително важни.

Лечение и превенция

Превенция при остеопения:

•
Увеличаване на приема на калций и витамин D

•
Упражнения за укрепване на костите: тренировки с тежести, йога, бързо ходене

•
Ограничаване на тютюнопушене и алкохол

•
Редовен DXA контрол

Лечение при остеопороза:

•
Медикаменти, предписани от специалист (бисфосфонати, хормонални терапии)

•
Добавки с калций и витамин D

•
Физическа активност, съобразена със състоянието

•
Мониторинг на костната плътност на всеки 1–2 години.

Трифон Зарезан, обичаи и трапеза

Трифон Зарезан или наричан още Денят на лозаря се отбелязва на 1 февруари (14 февруари стар стил). Българската православна църква чества Трифоновден. Именници: Трифон, Трифонка, Лозан, Лозанка, Гроздан, Грозданка, Радко, Радка, Рачо

Обичаи. Сутринта се събират само мъжете и правят зарязване. След това всички се събират и избират „царя на лозята”, който обикновено е заможен човек. Тогава започват и тържествата.

„Царят” е окичен с венец от лозови пръчки, който носи на главата си, и с друг венец, който слага през раменете си.

Той сяда на колесар, а останалите лозари теглят колесаря и под звуците на гайди, гъдулки и тъпан се отправят към селото или града. Там спират пред всяка къща, където жените изнасят вино, дават първо на царя да отпие, след което черпят и останалите лозари. Виното, което остане се плисва върху царя и се изрича благословията: „Хайде, нека е берекет! Да прелива през праговете!”. Царят отговаря с „Амин”.

След като стигне до своя дом, царят се преоблича с нови дрехи и, окичен с венците на главата и през раменете си, той сяда на дълга трапеза да посрещне хора от цялото село. Затова за цар на този празник се избира заможен човек. 
Обредната храна за лозето се приготвя от жените – питка, украсена с фигури от тесто във формата на лозов лист или грозд, варена, пълнена с ориз кокошка, сирене, сланина; туршия, луканка, „бабяк“ (напълнен стомах с месо) и др. Освен това се занася и бъклица с червено вино или ракия, украсена с чимшир, здравец, бръшлян, вързана с червен конец.

Обичаите повеляват да се омеси хляб – пресен или квасник, да се свари кокошка, която по традиция се пълни с ориз или булгур. Като се свари кокошката се препича на саджак. В нова вълнена торба се слага питата, кокошката и бъклица с вино. С такива торби на рамо мъжете отиват на лозето.

Нашата Родина, Архитектурно-исторически резерват "Боженци" се намира на 15 километра източно от Габрово, сгушено в китна котловина с малка рекичка. Тишината и спокойствието оставят туриста с впечатлението, че тук времето е спряло. Хълмистият релеф е позволил на боженските майстори да сътворят един от най-живописните архитектурни ансамбли на Възраждането. Село Боженци е създадено след турското нашествие в Търново в края на 16 век. Легендата разказва за болярката Божана, от Търново, която при обсадата на града, бяга заедно с двамата си сина. Заселват се във вековния Балкан, на мястото на днешното село Боженци, привлечени от бистроструйните води на планинските потоци и китната природа. Именно от нея то взима своето име. Синовете на болярката се захващат с търговия и с течение на времето селото се разраства. В средата на осемнадесети век селото се превръща в важен търговски кръстопът. Могат да се видят две музейни къщи - от XVIII и първата половина на XIX век с оригинални предмети от този период. Селото предлага колоритни механи, кафе-шекерджийница, няколко магазина за сувенири и множество хотелски бази. Готова е екопътека, която свързва село Боженци и Дряновския манастир. 

